ཝང་ཅན་ཅུན་གྱིས་མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ཚབ་བྱས་ཏེ།ཞིང་ཆེན་ཡོངས་ཀྱི་གསར་འགྱུར་གླེང་ཕྱོགས་ལས་གཉེར་མཁན་ཡོངས་ལ་དུས་ཆེན་གྱི་རྟེན་འབྲེལ་ཞུས་ཤིང་འཚམས་འདྲི་གནང་བ་མ་ཟད།གསར་འགོད་པ་རྣམས་དང་ལྷན་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསར་འགྱུར་གྱི་གླེང་ཕྱོགས་བྱ་བར་བཏོན་པའི་འགན་ནུས་དང་།དྲིལ་སྒྲོག་བསམ་བློར་དམིགས་སུ་བཏོན་པའི་འགན་འཁྲི་དང་ལས་འགན་ལ་ཡང་བསྐྱར་སློབ་སྦྱོང་བྱ་དགོས་ཞེས་བརྗོད།ཁོང་གིས་ཏང་གི་རྩ་དོན་ཡིད་ལ་དམ་པོར་འཆང་དགོས།རྒྱུ་མཚན་ནི་ཀྲུང་གོའི་ཁྱད་ཆོས་སྤྱི་ཚོགས་རིང་ལུགས་ཀྱི་རྩ་བའི་ཁྱད་ཆོས་དང་སྤྱི་ཚོགས་རིང་ལུགས་ཀྱི་དགེ་མཚན་ཆེ་ཤོས་ནི་ཀྲུང་གོ་གུང་ཁྲན་ཏང་གི་འགོ་ཁྲིད་ཡིན་ལ།སྨྱན་བྱེད་ཡོད་ཚད་ཀྱང་ཏང་གི་སྣེ་སྟོན་འོག་གི་སྨྱན་བྱེད་ཡིན།ཏང་གིས་སྣེ་ཁྲིད་པའི་གསར་འགྱུར་ཚང་མ་ནི་གསར་འགྱུར་ལེགས་པོ་ཡིན་ལ།ཏང་གི་བཀའ་གསུངས་དང་དུ་ལེན་པའི་གླེང་ཕྱོགས་ཡོད་ཚད་ཀྱང་གླེང་ཕྱོགས་ལེགས་པོ་ཡིན།དེ་བས་གསར་འགྱུར་གླེང་ཕྱོགས་ལས་དོན་གཉེར་མཁན་རྣམས་ཀྱིས་ཆབ་སྲིད་པའི་མཐོ་ཚད་ནས་འགྲེང་སྟེ་གནད་དོན་ལ་བསམ་གཞིགས་གཏང་དགོས་པ་དང་།ཏང་གི་ལམ་ཕྱོགས་དང་བྱེད་ཕྱོགས།སྲིད་ཇུས་བཅས་སྙིང་བོར་བཟུང་ནས་ལས་ཀ་ནན་ཏན་གྱིས་བསྒྲུབ་དགོས།དུས་དང་རྣམ་པ་ཀུན་ཏུ་ཏང་དང་བློ་གཅིག་སེམས་གཅིག་ཡིན་ལ།ཁ་ཕྱོགས་གཅིག་ཅིང་འགྲོས་གཅིག་ཏུ་གཤིབ་ནས་མི་དམངས་ཀྱི་ལངས་ཕྱོགས་སྔར་ལས་ཇེ་བརྟན་དུ་གཏང་དགོས།མི་དམངས་ཀྱི་ལངས་ཕྱོགས་ནི་ཏང་གི་རྩ་བའི་ལངས་ཕྱོགས་ཡིན་ལ།གསར་འགྱུར་གླེང་ཕྱོགས་བྱ་བའི་ལངས་ཕྱོགས་གཙོ་བོ་ཡང་ཡིན།མིག་སྔའི་སྤྱི་ཚོགས་ལ་དུས་བདེ་དང་འདུ་ལོང་གི་རྣམ་པ་ཅུང་རྒོད་པས།གསར་འགྱུར་གླེང་ཕྱོགས་བྱ་བ་གཉེར་མཁན་རྣམས་གྱིས་སེམས་མི་འཚུབ་ཅིང་མི་དངངས་བའི་སྒོ་ནས།བདེ་སྐྱིད་འཚོ་བའི་ཆེད་དུ་དམངས་སེམས་གཅིག་ཏུ་སྒྲིལ་ཞིང་སྟོབས་ཤུགས་གཅིག་ཏུ་བསྡུ་དགོས།རྒྱལ་ཁབ་ཀྱི་བློ་ཁོག་ཡངས་པོ་ཅི་དགར་མངོན་དགོས།དེ་ཡང་བརྒྱུད་སྒྲོག་ཐབས་ལམ་གྱི་འགྱུར་ལྡོག་དང་བསྟུན་ཏེ།སྨྱན་བྱེད་གྱི་ཁ་ལོ་ཡག་བསྒྱུར་དང་།ལག་ཆ་བཀོལ་སྤྱོད་གང་ལེགས་དང་།ན་གཞོན་རྣམས་ཀྱིས་ཏང་གི་ཚགས་པར་དང་དུས་དེབ་ལ་དོ་སྣང་དང་།ཁྱིམ་ཚང་དང་རྒྱལ་ཁབ་ཀྱི་ལས་དོན་ཆེ་མ་ཆུང་གསུམ་ལ་སྣེ་སྟོན་གྱི་ལམ་ནས་དོ་སྣང་བྱེད་དུ་བཅུག་ནས་མཚོ་སྔོན་གསར་པ་བསྐྲུན་པར་མཁོ་བའི་དུས་རབས་ཀྱི་མི་བུ་གསར་པ་སྐྱེད་སྲིང་ཐོགདུས་རབས་ཀྱི་གོམ་རྗེས་སུ་ཆོད་དུ་འཇུག་དགོས།ད་ལྟ་སྒྲིག་གཞིའི་སྟེང་གི་སྒྱུར་བཅོས་ཆེན་པོ་དང་ཁེ་ཕན་གྱི་སྟེང་གི་སྙོམས་སྒྲིག་ཆེན་པོ།བསམ་བློའི་སྟེང་གི་གསོན་ཤུགས་དྲག་པོ།འདུ་ཤེས་ཀྱི་སྟེང་གི་བརྡབ་གསིག་ཆེན་པོ་སྐྱོམ་བཞིན་པའི་སྒང་འདི་ལ།སྤྱི་ཚོགས་ཀྱི་སྣ་མང་རང་བཞིན་གྱིས་བསམ་བློ་དང་འདུ་ཤེས་ཀྱི་ཐད་ལ་སྣ་མང་རང་བཞིན་གྱི་ཤུན་ཤུགས་ཅིས་ཀྱང་ཐེབས་ཡོང་གི་ཡོད་པས།གསར་འགྱུར་གྱི་གླེང་ཕྱོགས་ཐད་ལ་དུས་རབས་ཀྱི་སྐད་སྒྲས་ཆ་ཡོངས་ནས་ཕྱུག་པར་བསམ་གཞིགས་དང་ཞིབ་འཇུག་གནད་ལ་འཁེལ་བ་ཞིག་གཏང་དགོས།ཐབས་རྩལ་ལེགས་ཤིང་མ་དཔེ་བཟང་བ།བྱུང་རིམ་གསལ་བའི་དུས་རབས་ཀྱི་གཏམ་རྒྱུད་ལེགས་པོ་འཆད་བཞིན་དུས་རབས་ཀྱི་མདུན་དུ་འདོང་ཐུབ་པར་དུས་དང་རྣམ་པ་ཀུན་ཏུ་འབད་པ་བྱེད་དགོས།ལས་རིགས་ལ་བཟུང་བའི་ཁེངས་སྐྱུང་གི་རྣམ་པ་རྒྱུན་འཁྱོངས་བྱེད་དགོས།གསར་འགྱུར་གྱི་གླེང་ཕྱོགས་ལ་གཞོལ་མཁན་ཞིག་ཡིན་ན་ནི་ལས་རིགས་འདིར་དད་ཅིང་ཞེན་ལ་རང་ཉིད་བློས་གཏོང་ཕོད་ཐུབ་པ་ཞིག་ཡིན་དགོས་པས།རང་ཉིད་ནས་ལས་རིགས་ལ་ལྷད་མེད་ཀྱི་གུས་འདེད་བཅིངས་ཤིང་རང་སྟེང་གི་དགེ་མཚན་ཡོད་རྒུ་རྩལ་དུ་སྤྲུགས་ཏེ་མང་ཚོགས་ལ་ཏང་གི་སྲིད་ཇུས་སྒྲོག་འགྲེལ་ལེགས་པོ་དང་།ཏང་གི་ཆེད་དུ་བསམ་འཆར་ཅི་རིགས་བཏོན་ནས།དཔལ་འབྱོར་དང་སྤྱི་ཚོགས་འཕེལ་རྒྱས་ལ་ཇུས་བཀོད་གང་བཟང་འདོན་དགོས་ཟེར།